b'\n_START_ARTICLE_\nDangaus karalyst\xc4\x97 (filmas)\n_START_SECTION_\nSiu\xc5\xbeetas\n_START_PARAGRAPH_\nVeiksmo prad\xc5\xbeia\xc2\xa0\xe2\x80\x93 1184\xc2\xa0m. ma\xc5\xbeas Pranc\xc5\xabzijos kaimas. Kalvis Balianas gedi savo nusi\xc5\xbeud\xc5\xbeiusios \xc5\xbemonos. Jis sutinka b\xc5\xabr\xc4\xaf kry\xc5\xbeiuo\xc4\x8di\xc5\xb3, traukian\xc4\x8di\xc5\xb3 \xc4\xaf \xc5\xa0vent\xc4\x85j\xc4\x85 \xc5\xbdem\xc4\x99. Vienas i\xc5\xa1 j\xc5\xb3, baronas Godfr\xc4\x97jus i\xc5\xa1 Ibelino, papasakoja Balianui, kad jis yra jo tikrasis t\xc4\x97vas ir si\xc5\xablo prisijungti prie \xc5\xbeygio. Balianas atsisako, bet v\xc4\x97liau \xc4\xaft\xc5\xab\xc5\xbe\xc4\x99s nu\xc5\xbeudo dvasinink\xc4\x85 ir, nor\xc4\x97damas i\xc5\xa1vengti bausm\xc4\x97s, prisijungia prie kry\xc5\xbeiuo\xc4\x8di\xc5\xb3. \xc4\xaevyksta m\xc5\xab\xc5\xa1is tarp kry\xc5\xbeiuo\xc4\x8di\xc5\xb3 ir kari\xc5\xb3, atvykusi\xc5\xb3 suimti Balian\xc4\x85. M\xc5\xab\xc5\xa1io metu su\xc5\xbeeid\xc5\xbeiamas Godfr\xc4\x97jus. \xc5\xbdygeiviai pasiekia Mesinos uost\xc4\x85, kur Godfr\xc4\x97jus \xc4\xaf\xc5\xa1ventina s\xc5\xabn\xc5\xb3 \xc4\xaf riterius ir mir\xc5\xa1ta. Kelion\xc4\x97s j\xc5\xabra metu laivas patenka \xc4\xaf audr\xc4\x85 ir i\xc5\xa1sigelb\xc4\x97ja tik Balianas su \xc5\xbeirgu._NEWLINE_Keliautojas pasiekia Jeruzal\xc4\x99 ir yra maloniai priimamas jos karaliaus Baldvino IV bei jo sesers Sibil\xc4\x97s. Europie\xc4\x8diai gyvena taikoje su musulmonais, bet tamplieriai, vadovaujami Ren\xc4\x97 de \xc5\xa0atiljono bei remiami kunigaik\xc5\xa1\xc4\x8dio Gi de Luzinjano, nuolat puldin\xc4\x97ja musulmonus. J\xc5\xb3 vadas Saladinas nusprend\xc5\xbeia atker\xc5\xa1yti ir surengia \xc5\xbeyg\xc4\xaf \xc4\xaf Kerak\xc4\x85. Balianas sulaiko arab\xc5\xb3 kariaun\xc4\x85, leisdamasis valstie\xc4\x8diams pasisl\xc4\x97pti pilyje, o Baldvinas pa\xc5\xbeada Saladinui, kad nubaus Ren\xc4\x97._NEWLINE_Baldvinas IV serga raupsais ir prie\xc5\xa1 mirdamas si\xc5\xablo Balianui tapti karaliumi ir nu\xc5\xbeudyti Gi de Luzinjan\xc4\x85, kad b\xc5\xabt\xc5\xb3 i\xc5\xa1saugota taika. Ta\xc4\x8diau Balianas tokios klastos atsisako, tad po Baldvino mirties karaliene tampa Sibil\xc4\x97, o karaliumi Gi. \xc5\xa0is su Ren\xc4\x97 netrukus surengia \xc5\xbeyg\xc4\xaf \xc4\xaf musulmon\xc5\xb3 \xc5\xbeemes ir nu\xc5\xbeudo Saladino seser\xc4\xaf. Saladinas m\xc5\xab\xc5\xa1yje laimi prie\xc5\xa1 kry\xc5\xbeininkus ir apgula Jeruzal\xc4\x99, ginam\xc4\x85 Baliano. Nors kelias dienas miesto gyn\xc4\x97jai atsilaiko, arabai pralau\xc5\xbeia sien\xc4\x85 ir \xc4\xafsiver\xc5\xbeia \xc4\xaf miest\xc4\x85. Balianas pasiduoda Saladinui su s\xc4\x85lyga, kad leis miestie\xc4\x8diams palikti Jeruzal\xc4\x99._NEWLINE_Filmo pabaigoje vaizduojamas Balianas savo kalv\xc4\x97je. Prie jo prijoja kry\xc5\xbeininkai, vedami Ri\xc4\x8dardo Li\xc5\xabta\xc5\xa1ird\xc5\xbeio. Balianas su Sibile prisijungia prie j\xc5\xb3.\n_START_SECTION_\nFilmavimas\n_START_PARAGRAPH_\nFilmas filmuotas daugiausia Maroke, Urzazato ir Ait Benhadu vietov\xc4\x97se. Dykumoje buvo sukonstruotas Jeruzal\xc4\x97s mulia\xc5\xbeas. Taip pat atskiros scenos filmuotos Ispanijoje: Loar\xc4\x97s pilyje, Segovijoje, Aviloje, Palma del Rijuje, Sevilijoje.\n_START_SECTION_\nIstori\xc5\xa1kumas\n_START_PARAGRAPH_\nFilmo scenarijus gerokai nukrypsta nuo reali\xc5\xb3 istorini\xc5\xb3 \xc4\xafvyki\xc5\xb3. I\xc5\xa1 ties\xc5\xb3, Balianas nebuvo kalvis, bet gerbiamas Jeruzal\xc4\x97s didikas. Labai abejotina, ar j\xc4\xaf siejo kokie nors meil\xc4\x97s ry\xc5\xa1iai su Sibile. \xc5\xa0i karaliene tapo ne tuoj pat po Baldvino mirties, nes naujuoju karaliumi buvo paskelbtas penkiametis Baldvinas V, kuris po met\xc5\xb3 mir\xc4\x97. Valdant Sibilei ir Gi, Raimondas III ir Balianas reng\xc4\x97 prie\xc5\xa1 juos sukilim\xc4\x85 Nabluse, siekdami \xc4\xaf sost\xc4\x85 atvesti Izabel\xc4\x99 Jeruzaliet\xc4\x99. Gi ir Ren\xc4\x97 i\xc5\xa1 ties\xc5\xb3 provokavo musulmonus, bet Saladino sesers nu\xc5\xbeudymas yra mitinis.\n_START_SECTION_\nVertinimas\n_START_PARAGRAPH_\nFilmas \xe2\x80\x9eDangaus karalyst\xc4\x97\xe2\x80\x9c sulauk\xc4\x97 gan neigiamo kritik\xc5\xb3 \xc4\xafvertinimo, pabr\xc4\x97\xc5\xbeta silpna Orlando Bloom vaidyba. Tiesa, kritikai teigiamai \xc4\xafvertino filmo kinematografij\xc4\x85, Ghassan Massoud, Jack Moore, Eva Green vaidyb\xc4\x85. Istorikai film\xc4\x85 sukritikavo d\xc4\x97l istorini\xc5\xb3 fakt\xc5\xb3 i\xc5\xa1kraipymo.'